11.06.2015

יש לי כל מיני ספקות לגבי השאלה האם אפשר לדעת בוודאות את האמת? עד כמה בן אדם יכול להיות בטוח במשהו בכלל? מפחיד אותי מה ששמעתי מליאור גרינמן ב"פגישת בית" ליד החוף בהרצליה, לגבי אבא שלו שמאמין בחייזרים. הוא טוען שהוא ראה חייזרים ואת החללית שלהם. אני אישית מאמין שהוא ראה שדים שהתחפשו לחייזרים, אבל כל התחפושות האלה, והשקרים גורמים לי לתהות עד כמה אני יכול לדעת את האמת. אני מאמין באלוהים ובדברו, אבל אני בלחץ וזה מפחיד אותי - חוסר האונים שלי - פחד מכך שאני כלי משחק בידיים של כוחות קוסמיים שרוצים להשתעשע בי. כמו סימס.

אז לָמָּה להאמין? קודם כל אלוהים ציווה עלינו להאמין. יש עליי חובה מוסרית להאמין לאלוהים. אלוהים מעיד על בנו ואני מאמין לו. בחיים שלי אישית אלוהים מעיד על בנו, ומראה לי שאני בדרך הנכונה. ואז אני חושב - מה עם אותם אנשים שמקבלים אותות שקר כמו מנהיגי דעאש, ארה"ב וכו'… אמנם אני רואה שהם חושך ואלוהים אור, אך ההשוואה עולה לצערי.

שנית, אין לי תקווה אחרת. אם אני לא בוחר ללכת על הגשר הזה, המוות יבוא וישיג אותי. מוות רוחני, פיזי… אני אשוב לשחק במחשב, אולי אנסה למצוא משמעות בכל מיני הבלים. אין משמעות ואין חיים אלא בישוע. גם אם אינני מבין את כל הדברים, אני מבין שאין לי תקווה זולתי בישוע, שזה כבר תמריץ ללכת אחריו. "אדוננו, אל מי נלך? דברי חיי עולם איתך, ואנחנו האמנו וידענו שאתה הוא קדוש האלוהים." (יוחנן 6:68).

עוד סיבה שאני מוצא להאמין היא שבניגוד לסימס, אלוהים בא ומת על הצלב. הצדיק בעד הרשעים. הוא בא וחי חיים מלאים בארץ. הכניע את רצונו לרצון אביו. צם ארבעים יום וארבעים לילה. "אין אהבה גדולה מאהבתו של הנותן את נפשו בעד ידידיו". אני לא הייתי נותן את נפשי בשביל אנשים בסימס. ואז עולות לי בראש כל מיני מחשבות כמו - איך אני יכול לדעת שבאמת ישוע מת על הצלב, וכו'… שזה מתחבר לשאלה - איך אני יכול לדעת משהו בכלל?

תשובה לשאלות האלה יכולה להיות רוח הקודש. "אך לנו גילה אלוהים על ידי רוחו אפילו את עמוקות האלוהים, משום שהרוח חוקרת הכול. מי מבני אדם יודע את אשר באדם, זולתי רוח האדם אשר בקרבו? כן גם את אשר באלוהים אין ידוע זולתי רוח האלוהים." הרוח נותנת הבנה על-טבעית וידיעה שאולי היא התשובה לכל השאלות ה"לוגיות" שמייסרות אותי.

אני רוצה להאמין בכל ליבי. אני מאמין באלוהים, ואני יודע שדברו אמת, אך אני לא מאמין שאני יכול להתגבר על הספקות האלה, עד לרמה ששמחת הישועה תציף אותי ואוכל לאהוב את אלוהים בכל לבבי, נפשי ומאודי, ולאהוב לרעי כמוני. תקוותי היא שאלוהים ייתן לי את האמונה. אם על ידי קריאה בדברו, הליכתי עמו, או בכל דרך אחרת שאבא אלוהים ירצה. קשה לי לקרוא בדבר האלוהים, להתפלל ולעשות דברים חיוביים בתחום הזה. אני מרגיש מעין עירפול וכאב ראש ולחץ בחזה שמרתיע אותי מלנסות ללכת בכיוון הנכון, אך אני ממשיך להתפלל ולבקש מאלוהים שיעזור לי. בעצם כתיבת שורות אלה אני כבר מרגיש מעודד, ויודע שאבא אלוהים יעזור לי.

לאלוהים הכבוד בשם ישוע המשיח. אמן.