13.06.2015

חשוך לי בראש. אני מרגיש מעין עירפול כבד בראש, העיניים שלי בקושי נפתחות. אני מרגיש מרותק. אני מרגיש סמרטוט. מחר בבוקר קהילה. אין לי כוח לריטואל הקבוע. אני צריך שינוי. אני צריך שאלוהים יעשה משהו, כי אני סמרטוט. הייתי היום אצל סבא. המצב המנטלי שלו לא טוב, אבל לא נורא. אני מקווה שהוא יקרא ספרים. אני מקווה שאלוהים ישמור עליו צלול, ושיעזור לו לקבל את הבשורה ולהיוושע. שאלוהים יעזור לי לבשר לו בצורה הרצויה לאלוהים.

יש התקדמות בעניין האיסורים שאני מרגיש. אלוהים עוזר לי להתגבר על הרבה איסורים שהרגשתי, אך עדיין אני מרגיש כבול לכל מיני איסורים למיניהם. אך אני מאמין שהמגמה החיובית תמשך ושאבא אלוהים יעזור לי להתגבר על כל זאת, וישחרר אותי להיות חופשי במעמד שנתן לי בבנו.

כרגע מה שהכי מפריע לי זה האמונה. חוסר האמונה שלי או קטנות האמונה שלי. העובדה שאני לא יכול להוכיח מבחינה לוגית שאלוהים דובר אמת לא נותנת לי מנוח. אני יודע שעליי לבטוח באלוהים ולא בהבנה שלי, אבל אני לא יכול להדחיק את ההבנה שלי. אם ההבנה שלי טוענת דבר אחד ודבר אלוהים טוען דבר אחר, אינני מסוגל להכניע את הבנתי לדבר אלוהים… זה שאני אחזור ואומר בלב שלי "אני מאמין... אני מאמין..." זה לא עוזר, לפחות כך אני מרגיש.

הפתרון, כפי שאני רואה את הדברים, צריך לבוא מאלוהים באופן על-טבעי. אני לא רואה איך אני יכול להתגבר על כל העניין הזה באמצעות המחשבה שלי. זה גדול עליי. גם לקרוא בדבר אלוהים קשה לי, להבנתי בגלל האויב, למרות שאני מסתייג מלהיות נחרץ.

אַךְ לֵאלֹהִים, דּוֹמִּי נַפְשִׁי: כִּי-מִמֶּנּוּ, תִּקְוָתִי.

אַךְ-הוּא צוּרִי, וִישׁוּעָתִי; מִשְׂגַּבִּי, לֹא אֶמּוֹט.

עַל-אֱלֹהִים, יִשְׁעִי וּכְבוֹדִי; צוּר-עֻזִּי מַחְסִי, בֵּאלֹהִים.

בִּטְחוּ בוֹ בְכָל-עֵת, עָם-- שִׁפְכוּ-לְפָנָיו לְבַבְכֶם;

אֱלֹהִים מַחֲסֶה-לָּנוּ סֶלָה.

אַךְ, הֶבֶל בְּנֵי-אָדָם-- כָּזָב בְּנֵי-אִישׁ:

בְּמֹאזְנַיִם לַעֲלוֹת; הֵמָּה, מֵהֶבֶל יָחַד.